**INFORMACIJE VEZANE ZA UPIS U 1.RAZRED SREDNJE ŠKOLE U 2015./16. GODINI**

**9.6.2015.** na mrežnim stranicama srednjih škola objavljen je natječaj s uvjetima upisa (potrebno je potražiti školu koju dijete želi i vidjeti što se traži – koji se predmeti i natjecanja boduju, koje potvrde treba prikupiti, koje su zdravstvene kontraindikacije)

Do **26.6.2015.** potrebno je provjeriti svoje podatke na web stranici [www.upisi.hr](http://www.upisi.hr) (potrebni korisničko ime, lozinka, pin) te donijeti razrednicima dokumente kojima se ostvaruju dodatna prava za upis (liječničku potvrdu o dugotrajnoj težoj bolesti jednoga i/ili oba roditelja; potvrdu nadležnog područnog ureda Hrvatskoga zavoda za zapošljavanje o dugotrajnoj nezaposlenosti oba roditelja; potvrdu o korištenju socijalne pomoći, rješenje ili drugi upravni akt centra za socijalnu skrb ili nadležnog tijela u jedinici lokalne ili područne jedinice o pravu samohranoga roditelja u statusu socijalne skrbi izdanih od ovlaštenih službi u zdravstvu, socijalnoj skrbi i za zapošljavanje; ispravu iz matice umrlih ili smrtni list; potvrdu nadležnoga centra za socijalnu skrb da je kandidat dijete bez roditelja ili odgovarajuće socijalne skrbi).

**26.-30.6.2015.** **PRIJAVA PROGRAMA OBRAZOVANJA** - učenik može prijaviti najviše 6 programa obrazovanja (moguće ih je pretraživati prema vrsti škole, nazivu škole, nazivu programa, županiji). Listu prioriteta (6 programa obrazovanja) treba pažljivo pripremiti tako da se na vrh liste postavi program obrazovanja koji se najviše želi upisati, a zatim i ostali, željenim redoslijedom. Prilikom prijave pojedinog programa obrazovanja potrebo je odabrati prvi i drugi strani jezik i izborne predmete koji se u srednjoj školi koju kandidat želi upisati nude.

Od samog početka prijava programa obrazovanja, na stranici [www.upisi.hr](http://www.upisi.hr) bit će moguće pratiti bodovno stanje za svaki prijavljeni program obrazovanja svakog kandidata.

Ako kandidat nije zadovoljio potrebne preduvjete za upis nekoga od prijavljenih programa, navedeno će biti vidljivo na detaljnom prikazu bodovanja za prijavljeni program obrazovanja u svakome trenutku. Kandidat može obrisati takve programe sa svoje liste, ako ne postoji mogućnost zadovoljenja potrebnih preduvjeta i umjesto njih prijaviti druge programe obrazovanja.

Na mrežnoj stranici [www.upisi.hr](http://www.upisi.hr) objavljuju se ogledne i konačne ljestvice poretka. Ljestvice poretka se obnavljaju svakih sat vremena.

Kandidat će se naći na konačnoj ljestvici poretka samo jednoga programa obrazovanja na kojemu se nalazi u sklopu upisne kvote i to onoga koji je najviše na njegovoj listi prioriteta. Ostaje na ljestvicama poretka višega prioriteta na kojima se ne nalazi u sklopu upisne kvote, a sa svih ostalih ljestvica poredaka nižega prioriteta se briše.

**8.7.2015.** **Zaključavanje odabira programa** – nikakve izmjene više neće biti moguće.

**9.7.2015. u 19 sati PODJELA SVJEDODŽBI I**  **ISPIS PRIJAVNICE** - prijavnicu s konačnom listom prioriteta ispisuju razrednici. Učenik i roditelj/skrbnik zatim potpisuju prijavnicu čime potvrđuju listu prioriteta odnosno učenikov odabir. Takva prijavnica čuva se u osnovnoj školi.

**11.7.2015.** **Objava konačnih ljestvica poretka** – tada kandidat stječe pravo upisa u program obrazovanja najvišeg prioriteta u kojemu se nalazi u sklopu upisne kvote.

**13.-17.7.2015.** **dostava dokumenata** koji su uvjet za upis u određeni program obrazovanja u srednje škole (potvrde školske medicine, liječničke svjedodžbe medicine rada, ugovor o naukovanju (kontaktirati svoju srednju školu- za SŠ M. Blažine Labin nije potrebno) i ostali dokumenti kojima su ostvarena dodatna prava za upis te upisnice (potpisani obrazac o upisu u 1.r. srednje škole dostupan na mrežnoj stranici [www.upisi.hr](http://www.upisi.hr)).

**21.7.2015.** Objava slobodnih mjesta za jesenski rok (od 24.8.2015.)

**Potvrde liječnice školske medicine** mogu oni učenici, koji su sigurni što žele upisati i uvidom u sustav vide da zadovoljavaju uvjete i da ulaze u određenu kvotu upisanih, podizati od 29.6.2015. od 7:30 sati osim srijede (radno vrijeme je od 12 do 18) mogu se obratiti na telefon 858-013.

**Liječničke svjedodžbe medicine rada** (Dr. Rimac), učenici koji već vide da za neki program obrazovanja imaju ispunjene sve uvijete odnosno da će se vrlo vjerojatno upisati, mogu podignuti 7. i 8. srpnja 2015. od 8 sati. Oni učenici koji nisu sigurni hoće li moći upisati željeni program obrazovanja mogu svjedodžbe medicine rada podignuti od 13.7.2015. od 8 sati. Pregled se naplaćuje 200 kuna osim za deficitarna zanimanja koja će vam liječnik navesti na dan pregleda. Prije odlaska na pregled dr medicine rada potrebno je podignuti zdravstveni karton u školskoj ambulanti kod dr. šk.med.Lorete N. Magaš.

Za labinsku srednju školu potvrdu nadležnog školskog liječnika trebaju učenici koji upisuju zanimanje : ekonomist, konobar, prodavač , a za zanimanja elektrotehničar, kuhar, industrijski mehaničar,instalater-monter, monter strojeva i konstrukcija, pomoćni kuhar: potvrde dr. medicine rada
Za ostale SŠ u RH obavezno provjeriti na njihovim web stranicama Škola

Važno- potrebno razmisliti o zdravstvenim kontraindikacijama za svako određeno zanimanje koje prijavljujete – od 1.-6.prioriteta (jer će za JEDNO zanimanje koje upisujete (jedno od 6 prijavljenih) bez obzira na kojem je prioritetnom mjestu biti potrebna liječnička potvrda za baš TO zanimanje);

Na mrežnim stranicama srednje škole Mate Blažine Labin nalazi se raspored zajedničkih sastanaka za učenike koji se tamo žele upisati:

13.07.2015. u 08,00 sati – opća gimnazija
13.07.2015. u 10,00 sati – četverogodišnji strukovni programi (ekonomija i elektrotehnika)

14.07.2015. u 08,00 sati – trogodišnji strukovni programi u elektrotehnici i strojarstvu (industrijski mehaničar, instalater-monter i elektromehaničar)
14.07.2015. u 10,00 sati - trogodišnji strukovni programi u ugostiteljstvu i turizmu, ekonomiji i trgovini (kuhar, konobar i prodavač) i dvogodišnji strukovni programi (pomoćni kuhar i monter strojeva i konstrukcija)

CARNet služba za podršku

helpdesk@skole.hr

01/6661-500